## La Conselleria de Justícia plantejarà opcions per a buscar una nova ubicació per al Palau de Justícia d’Elda

*** Les instal·lacions actuals han quedat obsoletes, poc adaptades a les noves necessitats del partit judicial, a la nova estructura que exigix la nova llei així com a la demanda de creació d’un quint jutjat
* Nuria Martínez ha visitat la seu judicial d’Elda, a on ha arreplegat les necessitats dels professionals que treballen en esta**

La consellera de Justícia i Administració Pública, Nuria Martínez ha anunciat que “la Conselleria plantejarà opcions per a buscar una nova ubicació al Palau de Justícia d’Elda, ja que les instal·lacions són molt antigues, poc adaptades a les noves necessitats de l’Administració de justícia i, a més, poc concordes amb l’organització que implantarà la nova Llei orgànica 1/2025 i amb les necessitats d’este partit judicial, que requerix la creació d’un quint jutjat”.

Nuria Martínez ha visitat la seu judicial d’Elda, situada en el carrer Sant Francesc, a on ha escoltat les necessitats dels professionals que treballen en les instal·lacions, que reivindiquen una nova seu per a tindre opcions també a acollir una nova unitat judicial.

La consellera ha explicat que “la ubicació dels jutjats en el centre del municipi d’Elda és poc acord amb una planificació moderna de la ubicació de les seus judicials, ja que les obres que està efectuant el municipi en els voltants, que portaran a la conversió en zona de vianants de l’entorn, afigen dificultats d’accessibilitat per la ubicació”.

La titular de Justícia i Administració Pública ha manifestat que mentres s’efectua l’estudi per a un nou palau de justícia a mitjà termini, “la Conselleria continua treballant per a tindre les instal·lacions judicials en les millors condicions possibles, i ha finalitzat les obres per a millorar la seu actual”.

Així, “a falta d’instal·lar la cartelleria, ja s’han conclòs les obres de millora de l’accessibilitat i habilitació d’una àrea de detinguts en la seu judicial d’Elda, que ha suposat una inversió prevista de 334.583 euros, i ha avançat que per a 2026 està previst invertir altres 80.000 euros en la millora de la climatització, a més d’abordar un projecte de reparació de façanes que es troba en fase de redacció”.

La seu judicial d’Elda consta de planta soterrània, planta semisoterrani, planta entresol i quatre plantes, amb una superfície construïda de 1.792 m². L’edifici alberga instal·lacions com el registre civil, l’oficina d’assistència a les víctimes del delicte (OAVD), el servici comú d’assumptes generals (SCAG) i deganat, els jutjats de primera instància i instrucció números 1, 2, 3 i 4, l’habitació de peces de convicció, quatre arxius, o despatxos de jutges i advocats.

**Obres de millora de l’accessibilitat i àrea de detinguts**

A través d’esta actuació s’ha dotat la seu d’Elda d’una àrea específica per a detinguts, ja que no hi havia cap zona destinada a cel·les i lavabo de detinguts. Per a més seguretat, esta zona s’ha situat en la planta soterrània de l’edifici.

La porta d’accés a la zona de detinguts, la porta del lavabo i de les cel·les són de seguretat i disposen de càmera de seguretat. Quant a la millora de l’accessibilitat, s’ha rectificat el pendent de la rampa d’accés a planta semisoterrani, i s’instal·laran bucles magnètics per a persones amb discapacitat auditiva en els llocs d’atenció al públic de notificacions i deganat, del registre civil, jutjats d’instrucció, sales de vistes i ascensors.

També s’ha dotat de rampa d’accés les estrades de les sales de vistes de les plantes segona i tercera, s’han instal·lat taulells accessibles, s’ha millorat l’accessibilitat de les escales mitjançant la col·locació de passamans, s’han col·locat senyalitzacions horitzontals d’accés, així com senyalització vertical mitjançant cartelleria accessible en braille i alt relleu en tota la seu.

Esta actuació ha inclòs la dotació d’una sala de lactància, que se situarà en la planta semisoterrani, prop del Registre Civil, la millora de les instal·lacions d’evacuació, com portes i lluminàries en cas d’emergència i la millora dels servicis higiènics, i la creació de lavabos accessibles en entresol i planta tercera.

Fecha: 17/11/2025